b'\n_START_ARTICLE_\nMetex\n_START_PARAGRAPH_\nMetex oli vuonna 1948 perustettu osuuskunta, jonka teht\xc3\xa4v\xc3\xa4n\xc3\xa4 oli huolehtia Suomen metalliteollisuusalan viennist\xc3\xa4 keskitetysti. Sen p\xc3\xa4\xc3\xa4toimipaikka oli Helsingiss\xc3\xa4, ja sen perustajina olivat merkitt\xc3\xa4v\xc3\xa4t suomalaiset metalliteollisuusyritykset. Muita vastaavia vientiorganisaatioita olivat mets\xc3\xa4teollisuuden Finnpap, Finnboard, Finncell ja Converta._NEWLINE_Metexiin kuului vuonna 1962 yhteens\xc3\xa4 46 j\xc3\xa4sent\xc3\xa4, joilla oli runsaat sata tehdasta. Sill\xc3\xa4 oli tyt\xc3\xa4ryhti\xc3\xb6t Finmetex Ltda, joka perustettiin Brasiliaan S\xc3\xa3o Pauloon, Finnmaskiner ab, joka perustettiin Tukholmaan 1959 ja Finnmetex Spa, joka perustettiin Milanoon 1961. Ensimm\xc3\xa4inen toimitusjohtaja oli professori Jorma Serlachius. Toimitusjohtaja vuodesta 1956 oli diplomi-insin\xc3\xb6\xc3\xb6ri Kauko Uusitalo, joka oli tullut osuuskunnan palvelukseen 1949. _NEWLINE_Metex siirtyi 26. huhtikuuta 1984 Kaukomarkkinat Oy:n hallintaan. Uusitalo j\xc3\xa4i tuolloin 1984 el\xc3\xa4kkeelle, ja h\xc3\xa4nen seuraajakseen tuli Juha Waris.'